หวั่นพันธบัตรรัฐตปท.เสี่ยงเพิ่ม
นายกสมาคมฯแนะเลี่ยงลงทุนอเมริกายุโรปไม่ปลอดภัยแล้ว&nbsp;
16 ก.ย. 2554

นายกสมาคมฯแนะเลี่ยงลงทุนอเมริกายุโรปไม่ปลอดภัยแล้ว 
“วรวรรณ” เตือนลงทุนพันธบัตรรัฐบาลต่างประเทศต้องเลือก แนะเลี่ยงอเมริกายุโรป อาจไม่ใช่สินทรัพย์ปลอดภัยอีกแล้ว 
นางวรวรรณ ธาราภูมิ ประธานเจ้าหน้าที่บริหารบริษัท หลักทรัพย์จัดการกองทุน (บลจ.) บัวหลวง ในฐานะนายกสมาคมบริษัทจัดการลงทุน กล่าวว่า ในปัจจุบันการลงทุนในพันธบัตรรัฐบาลต่างประเทศจะต้องพิจารณาอย่างรอบคอบ เพราะพันธบัตรรัฐบาลที่ถือว่าเป็นการลงทุนที่มีความเสี่ยงต่ำและมีความปลอดภัยสูงนั้น ขณะนี้อาจจะไม่ใช่สินทรัพย์ที่มีความเสี่ยงต่ำอีกแล้ว หลังจากที่สหรัฐอเมริกาและยุโรปมีปัญหาหนี้สาธารณะ 
“ในสถานการณ์แบบนี้จึงไม่แนะนำให้ลงทุนพันธบัตรรัฐบาลในประเทศที่มีปัญหาหนี้ แต่พันธบัตรรัฐบาลไทยยังคงมีความปลอดภัยอยู่เช่นเดิม” นางวรวรรณ กล่าว
นอกจากนี้ นางวรวรรณ กล่าวว่า เศรษฐกิจสหรัฐอเมริกาอาจจะใช้เวลาถึง 10 ปี ในการพลิกฟื้นกลับมา ในขณะที่ค่าเงินเหรียญสหรัฐมีความน่าเชื่อถือลดลง ทำให้ธนาคารกลางหลายๆ ประเทศทยอยซื้อทองคำเก็บไว้เป็นทุนสำรองระหว่างประเทศแทนการเก็บไว้ในรูปของเงินเหรียญสหรัฐที่มีแนวโน้มด้อยค่าลง
“ธนาคารกลางหลายๆ ประเทศต่างซื้อทองคำเก็บกันทั้งนั้น แต่ไม่ได้ประกาศออกมาเพราะเกรงว่าจะทำให้ราคาทองปรับเพิ่มขึ้นมากกว่านี้ แต่สำหรับนักลงทุนแนะนำให้ลงทุนในทองคำเพียง 1015% ของพอร์ตเท่านั้น และลงทุนในตราสารหนี้ 40-60% หุ้น 30-40% และที่เหลือเป็นอสังหาริมทรัพย์” นางวรวรรณ กล่าว
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า บริษัทเปิดขายกองทุนเปิดฟินันซ่าตราสารหนี้ 3 เดือน 9 โดยมีอายุโครงการประมาณ 3 เดือน ผลตอบแทนประมาณ 3.38% ต่อปี ลงทุนในตั๋วแลกเงินบริษัท บัตรกรุงไทย บริษัท เอเซียเสริมกิจลีสซิ่ง บริษัท สวนอุตสาหกรรมโรจนะ บริษัท ภัทรลีสซิ่ง บริษัท ดับเบิ้ล เอ (1991) บริษัท แลนด์แอนด์เฮาส์ บริษัท ควอลิตี้เฮาส์ บริษัท พฤกษาเรียลเอสเตท และ บริษัท เอเชี่ยนพร็อพเพอร์ตี้ ดีเวลลอปเมนท์ และตั๋วเงินคลังหรือพันธบัตรธนาคารแห่งประเทศไทย โดยเสนอขายวันที่ 14-20 ก.ย. 2554